C 140/68
MT
Il-Ġurnal Uffiċjali tal-Unjoni Ewropea
21.4.2023
4.5.
Il-KESE jinnota nuqqas ta’ ambizzjoni fl-investimenti ppjanati mmirati lejn l-indirizzar tal-isfidi fil-governanza tal-oċeani.
Il-ġlieda kontra s-sorsi tat-tniġġis, l-interventi ta’ mitigazzjoni, u l-ġestjoni tal-attivitajiet fuq il-baħar fis-setturi kollha jeħtieġu sforzi finanzjarji adegwati, azzjoni strutturali u involviment tas-soċjetà ċivili.
Il-KESE jilqa’ l-isforzi li għandhom l-għan li jnaqqsu l-emissjonijiet ta’ gassijiet serra u li jinċentivaw lil dawk bl-aħjar prestazzjoni u l-innovazzjoni (25).
Dan jista’ jappoġġja kemm l-ambizzjoni ta’ dekarbonizzazzjoni tas-settur tat-trasport marittimu kif ukoll li jiġi stabbilit Fond għall-Oċeani biex jiġu appoġġjati l-isfidi marittimi.
Il-KESE jappella wkoll sabiex il-Mekkaniżmu ta’ Aġġustament tal-Karbonju fil-Fruntieri jiġi estiż biex ikopri l-aspetti ambjentali u soċjali. 4.6.
Ir-reġjuni ultraperiferiċi minħabba l-karatteristiċi ġeografiċi tagħhom jista’ jkollhom rwol fundamentali biex jisfruttaw l-opportunitajiet kollha fil-qasam tal-oċeani, tal-ibħra u tar-riżorsi tal-baħar, li għandhom jiġu sfruttati bi prijorità, peress li għandhom potenzjal kbir biex jagħtu spinta lill-ekonomiji, joħolqu impjiegi ta’ kwalità għolja u jiżguraw il-benesseri tan-nies (26).
Għal dawn ir-raġunijiet, il-KESE jemmen li għandu jissaħħaħ ir-rwol speċifiku li r-reġjuni ultraperiferiċi jista’ jkollhom fl-implimentazzjoni tal-Governanza tal-Oċeani, b’mod partikolari: a) fil-Missjoni “Nirrestaw­ raw l-Oċean u l-Ilmijiet Tagħna sal-2030”; b) fil-ġbir u l-monitoraġġ tad-data dwar is-sajd; c) fil-ġlieda kontra s-sajd illegali u s-sajd mhux selettiv, u fl-appoġġ tas-sajd sostenibbli; u d) fl-iskambju ta’ għarfien dwar l-ippjanar tal-ispazju marittimu (27). 4.7.
Il-litteriżmu dwar l-oċeani kkontribwixxa għall-komunikazzjoni dwar l-isfidi tal-baħar, u jista’ jikkontribwixxi fil-promozzjoni tas-soluzzjonijiet.
Il-plastik irċieva attenzjoni konsiderevoli fil-midja u mill-politiċi, iżda huwa biss waħda mid-diversi sfidi għall-ibħra u l-oċeani.
Ir-rabtiet bejn l-isfidi tal-baħar mal-użu tal-art u anke mal-imġiba tal-konsumatur ħafna drabi jiġu injorati.
Il-KESE jappella għal komunikazzjoni aktar komprensiva u trasparenti dwar l-oċeani, li torbot ukoll il-leġiżlazzjoni u l-interventi kemm fuq il-baħar kif ukoll fuq l-art.
Wieħed jittama li dan iwitti t-triq għat-trasformazzjoni tal-produzzjoni industrijali, u l-ħolqien ta’ teknoloġiji u impjiegi ġodda li huma aktar iffukati fuq is-sostenibbiltà ambjentali. 4.8.
Il-gwerra reċenti fl-Ukrajna biddlet ix-xenarju politiku u ġibdet l-attenzjoni għal emerġenzi mhux mistennija (provvista tal-enerġija, inflazzjoni).
Sfidi mhux mistennija (bħas-sigurtà tal-pipelines tan-Nord Stream u l-munizzjon mormi fil-Baħar l-Iswed, kif ukoll l-importanza strateġika ġeopolitika tal-Artiku) jirrikjedu sforzi addizzjonali biex jiġu adottati interventi konġunti adatti.
Minkejja l-fatt li l-gwerra kellha impatt ukoll fuq l-għadd ta’ migranti fuq ir-rotta tal-Balkani tal-Punent, il-pressjoni għadha għolja fil-punti ta’ qsim tul ir-rotot tal-Mediterran, u qed tagħmel pressjoni fuq il-kapaċitajiet ta’ akkoljenza ta’ ċerti pajjiżi tal-UE u tesponi lin-nies għar-riskju ta’ inċidenti.
Il-KESE jappella sabiex l-UE ssaħħaħ l-isforzi biex tiffinanzja inizjattivi li jappoġġjaw is-sikurezza fuq il-baħar, f’xenarju li huwa mistenni li jaggrava minħabba l-pressjonijiet klimatiċi u ekonomiċi.
Brussell, l-24 ta’ Jannar 2023.
Christa SCHWENG Il-President tal-Kumitat Ekonomiku u Soċjali Ewropew
(25)
(26) (27)
L-Opinjoni tal-Kumitat Ekonomiku u Soċjali Ewropew dwar “Proposta għal Direttiva tal-Parlament Ewropew u tal-Kunsill li temenda d-Direttiva 2003/87/KE li tistabbilixxi sistema għall-iskambju ta’ kwoti ta’ emissjonijiet ta’ gassijiet serra ġewwa l-Unjoni, id-Deċiżjoni (UE) 2015/1814 dwar l-istabbiliment u l-funzjonament ta’ riżerva tal-istabbiltà tas-suq għall-iskema ta’ negozjar tal-emissjonijiet tal-gassijiet serra tal-Unjoni u r-Regolament (UE) 2015/757” (COM(2021) 551 final — 2021/0211 (COD)) u “Proposta għal Deċiżjoni tal-Parlament Ewropew u tal-Kunsill li temenda d-Deċiżjoni (UE) 2015/1814 fir-rigward tal-ammont ta’ kwoti li għandhom jitqiegħdu fir-riżerva tal-istabbiltà tas-suq għall-iskema tal-Unjoni għan-negozjar ta’ kwoti ta’ emissjonijiet ta’ gassijiet serra sal-2030” (COM(2021) 571 final — 2021/0202 (COD)) (ĠU C 152, 6.4.2022, p. 175); Opinjoni tal-Kumitat Ewropew tar-Reġjuni — Nagħmlu l-ETS u s-CBAM jaħdmu għall-bliet u r-reġjuni tal-UE (ĠU C 301, 5.8.2022, p. 116); Reviżjoni tal-Parlament Ewropew tal-Iskema tal-UE għall-Iskambju ta’ Kwoti tal-Emissjonijiet, adottata fit-22 ta’ Ġunju 2022.
L-Opinjoni tal-Kumitat Ekonomiku u Soċjali Ewropew dwar il-benefiċċji tar-reġjuni ultraperiferiċi għall-UE (opinjoni esploratorja) (ĠU C 194, 12.5.2022, p. 44).
COM(2022) 198 final.